Mo motheong wa tlhalošo ye goba Molaokakanywa wa Ditokelo ka botlalo, tharollo ya tshwaro yeo e sa lekalekanago magareng ga batho ba Afrika Borwa e hweditšwe. Nakong ya mmuo wa kgethollo, batho ba be ba ganetšwa ka ditokelo tša batho kudu ba baso. Go fa mohlala, batho ba be ba kgethollwa mešomong, ka malapeng le setšhabeng ka lebaka la morafe, bong, bogole le mafelo a tulo. Le ge e le gore karolo 9 ya ka godimo e hlaloša go se kgetholle, seripa se segolo sa setšhaba sa merafe se sa hlokofatšwa ka tlhokego ya tekatekano, go swana le basadi, batho bao ba nago le bogole batho bao ba phelago le HIV and AIDS mme go na le phapano ya maemo a bophelo magareng a batho bao ba dulago ka go dinagamagae le metsesetoropo. Mehlala ye mmalwa e filwe go bontšha go se lekalekane le ka mokgwa wo Kgorotsheko ya Molaotheo e rarolotšego melato yeo.